b'\n_START_ARTICLE_\nMicrosoft Office\n_START_PARAGRAPH_\nMicrosoft Office je zbirka pisarni\xc5\xa1kih programov (pisarni\xc5\xa1ka zbirka), ki jih razvija in tr\xc5\xbei podjetje Microsoft na Windows in Macintosh platformi. Njeno ime je zaradi raz\xc5\xa1irjenosti postalo generi\xc4\x8dno ime za pisarni\xc5\xa1ke zbirke na sploh, \xc4\x8demur recimo sledi tudi ime odprtokodne pisarni\xc5\xa1ke zbirke OpenOffice.org oz. LibreOffice. Microsoftova pisarni\xc5\xa1ka zbirka se je prvi\xc4\x8d pojavila v zgodnjih devetdesetih. Njena prva izdaja je v osnovni razli\xc4\x8dici vsebovala le tri programe in sicer urejevalnik besedil Word, program za preglednice Excel in program za predstavitve Powerpoint, v dra\xc5\xbeji razli\xc4\x8dici, namenjeni za poslovne uporabnike, pa \xc5\xa1e program za upravljanje z zbirkami podatkov Microsoft Access in Schedule plus (Microsoft Outlook, kot sedaj najbolj raz\xc5\xa1irjen program za organiziranje opravil in odjemalec elektronske po\xc5\xa1te, takrat \xc5\xa1e ni obstajal). Microsoft je s\xc4\x8dasoma uvedel OLE integracijo podatkov in Microsoft Visual Basic kot skriptni jezik aplikacij. Microsoftov Office je trenutno najbolj raz\xc5\xa1irjena zbirka pisarni\xc5\xa1kih programov na svetu in predstavlja de facto standard, \xc4\x8deprav se ji manj\xc5\xa1a tr\xc5\xbeni dele\xc5\xbe zaradi odprtokodnih alternativ npr. OpenOffice.org in StarOffice.\n_START_SECTION_\nMicrosoft Word\n_START_PARAGRAPH_\nMicrosoft Word je urejevalnik besedil in je del pisarni\xc5\xa1ke zbirke Microsoft Office-a. Zaradi raz\xc5\xa1irjenosti predstavlja Wordov format zapisa besedila, ki ga poznamo po podalj\xc5\xa1ku .doc de facto standard med zapisi besedil, \xc4\x8deprav novej\xc5\xa1e verzije Word-a omogo\xc4\x8dajo tudi zapis besedila v Microsoftovi razli\xc4\x8dici XML, ki za razliko od standardne razli\xc4\x8dice XML ni povsem odprta. Glavni tekmeci Worda so OpenOffice.org, StarOffice, Corel WordPerfect, Apple Pages in AbiWord.\n_START_SECTION_\nMicrosoft Excel\n_START_PARAGRAPH_\nMicrosoft Excel je program za delo s preglednicami. Prav tako kot Word ima dominanten tr\xc5\xbeni dele\xc5\xbe. Na za\xc4\x8detku je bil tekmec dominantnemu Lotus 1-2-3, a ga je s\xc4\x8dasoma prerasel. Glavni tekmeci excela so OpenOffice.org Calc, StarOffice, Corel Quattro Pro in Gnumeric.\n_START_SECTION_\nMicrosoft Outlook\n_START_PARAGRAPH_\nMicrosoft Outlook, je urejevalnik opravil, integriran s koledarjem in odjemalcem elektronske po\xc5\xa1te ter knjigo naslovov. Alternativne re\xc5\xa1itve za odjemalca elektronske po\xc5\xa1te so Mozilla Thunderbird in Eudora, za urejevalnik opravil pa mozilla, Lotus Organizer in Novell Evolution.\n_START_SECTION_\nMicrosoft PowerPoint\n_START_PARAGRAPH_\nMicrosoft PowerPoint je program za izdelavo predstavitev, sestavljenih iz besedil, slik, animacij in ostalih objektov, ki se lahko izpisujejo na ekranu ali se natisnejo na tiskalniku. Alternativne re\xc5\xa1itve so OpenOffice.org Impress, Corel WordPerfect in Apple Keynote.\n_START_SECTION_\nMicrosoft Access\n_START_PARAGRAPH_\nMicrosoft Access je program za urejanje zbirk podatkov. Podpira formate programov dBase, Lotus 123 in druge. Uporablja Microsoft Visual Basic for Applications za definicije makrov in programiranje objektov.\n_START_SECTION_\nMicrosoft Publisher\n_START_PARAGRAPH_\nMicrosoft Publisher je program za namizno zalo\xc5\xbeni\xc5\xa1tvo. Z njim je mogo\xc4\x8de oblikovati bro\xc5\xa1ure, vizitke, \xc4\x8dasopise in druge publikacije.\n_START_SECTION_\nMicrosoft OneNote\n_START_PARAGRAPH_\nMicrosoft OneNote je program za organiziranje zapiskov. V njem si lahko zapi\xc5\xa1emo zapiske, vstavimo slike, videoposnetke in druge datoteke ter zvezke zapiskov sinhroniziramo z drugimi napravami.\n_START_SECTION_\nMicrosoft Binder\n_START_PARAGRAPH_\nMicrosoft Binder je bil del programskega paketa MS Office 95-2000. V njem je bilo mo\xc5\xbeno ve\xc4\x8d razli\xc4\x8dnih Officejeveih dokumentov shranili v eno datoteko, kar je olajl\xc5\xa1alo organiziranje datotek.\n_START_SECTION_\nMicrosoft PhotoEditor\n_START_PARAGRAPH_\nMicrosoft PhotoEditor je bil preprost urejevalnik slik, tudi del paketa MS Office. Nadomestil ga je Microsoft Picture Manager\n_START_SECTION_\nMicrosoft PhotoDraw\n_START_PARAGRAPH_\nMicrosoft PhotoDraw je bil vektorski urejevalnik slik, podobno kot Adobe Illustrator. Iz\xc5\xa1li sta samo 2 razli\xc4\x8dici. Na voljo sta bili kupcem Premium in Developer (razvijalec) razli\xc4\x8dic Microsoft Officea 2000.'